นายกรัฐมนตรี ชื่นชมมหาวิทยาลัยแม่ฟ้าหลวง เสนอแนะแนวทางจัดการปัญหาฝุ่น พร้อมนำไปพิจารณาใช้ประโยชน์
นายกรัฐมนตรี ชื่นชมมหาวิทยาลัยแม่ฟ้าหลวง เสนอแนะแนวทางจัดการปัญหาฝุ่น พร้อมนำไปพิจารณาใช้ประโยชน์พลโท วีรชน สุคนธปฏิภาค รองโฆษกประจำสำนักนายกรัฐมนตรี เปิดเผยถึงกรณีที่มหาวิทยาลัยแม่ฟ้าหลวงส่งจดหมายเปิดผนึกถึงนายกรัฐมนตรี เพื่อเสนอแนะแนวทางการบริหารจัดการปัญหาฝุ่นละอองขนาดเล็กเกินค่ามาตรฐาน ว่าพลเอก ประยุทธ์ จันทร์โอชา นายกรัฐมนตรี ขอบคุณและชื่นชมที่สถาบันการศึกษาเข้ามามีส่วนร่วมในการแก้ไขปัญหาของบ้านเมือง โดยรัฐบาลยินดีรับฟังข้อเสนอที่เป็นประโยชน์ เช่นเดียวกับกระทรวงมหาดไทยและผู้ว่าราชการจังหวัดเชียงรายที่พร้อมรับข้อเสนอแนะจากทางมหาวิทยาลัยไปพิจารณาด้วยพร้อมเน้นย้ำว่า หลังจากการลงพื้นที่จังหวัดเชียงใหม่ เมื่อวันที่ 2 เมษายน 2562 พบว่าการทำงานมีประสิทธิภาพมากขึ้น สามารถลดจุด Hotspot ใน 9 จังหวัดได้อย่างต่อเนื่อง มีการจัดตั้งศูนย์ปฏิบัติการแก้ไขปัญหาลงไปถึงระดับตำบล โดยบูรณาการความร่วมมือของทุกฝ่าย และยกระดับการแก้ปัญหานี้เป็นวาระแห่งชาติ รวมทั้งได้มอบหมายให้กระทรวงทรัพยากรธรรมชาติและสิ่งแวดล้อมไปหารือกับประเทศเพื่อนบ้านตามกรอบความร่วมมือรัฐมนตรีสิ่งแวดล้อมอาเซียน เพื่อให้เกิดความยั่งยืนอย่างไรก็ตาม อธิการบดี มหาวิทยาลัยแม่ฟ้าหลวง ก็เป็นหนึ่งในคณะกรรมการของศูนย์บัญชาการเหตุการณ์ป้องกันและแก้ไขปัญหาไฟป่าหมอกควันที่จังหวัดเชียงรายจัดตั้งขึ้น เพื่อแก้ไขปัญหาไฟป่า หมอกควัน และฝุ่นละอองขนาดเล็กด้วย จึงสามารถใช้ช่องทางดังกล่าวนำเสนอข้อคิดเห็นต่างๆ ที่เป็นประโยชน์ รวมทั้งรับทราบข้อมูลการทำงานอย่าง บูรณาการของทุกภาคส่วนที่เกี่ยวข้องที่ทันสมัยได้อีกด้วย